ྗེ་བཙུན་འཇམ་དབྱངས་ཀྱི་རྣམ་པར་སྐུའི་སྣང་བ་བསྟན་ཏེ།ཆོས་གསུངས་པའི་ཚུལ་མདོ་ཙམ་བརྗོད་པའོ།།ཡང་བླ་མ་འདིས་རྗེ་བླ་མ་དྲན་ནས་ངའི་བླ་མ་དེ་གང་ན་བཞུགས་ཡོད་ན།ནམ་ཞིག་མཇལ་ན་སྙམ་དུ་སྤྱན་ཆབ་མང་དུ་བཏོན་ཞིང་།ཐུགས་མནན་པས་མི་ནོན་པ་ཙམ་དུ་སྐུ་ལུས་འདར་བ་སྤུ་གཡོ་ཞིང་།རྗེ་བླ་མ་ཙོང་ཁ་པ་ཁྱེད་ཀྱིས་ང་ལ་རང་གཟིགས་དང་།སེམས་ཅན་དམུ་རྒོད་ཀྱི་སྤྱོད་པ་འདི་རྣམས་ལ་གཟིགས་དང་།ཁྱོད་ཀྱི་བསྟན་པ་འདི་ཡང་བར་སྣང་གི་གློག་དང་དྲི་ཟའི་གྲོང་ཁྱེར་ལྟར་མྱུར་དུ་སྡུད་པར་ཉེ་བས་ང་ཡང་བླ་མ་ཁྱེད་ཀྱི་ཞབས་དྲུང་དུ་ནམ་ཞིག་འོང་ན།ཞེས་གསོལ་བ་དྲག་ཏུ་བཏབ་པས།རྗེ་བླ་མ་སྟག་ཆེན་པོ་འཇིགས་སུ་རུང་བ་གཅིག་ལ་ཆིབས་ནས་རྣལ་འབྱོར་པའི་ཆ་ལུགས་མཛད།སྐུ་མདོག་དམར་པོ་སྤྱན་དང་ཤངས་ཆེ་བ་ཕྱག་གཡས་རལ་གྲི་འབར་བ་ནམ་མཁའ་ལ་འཕྱར་བ་གཡོན་པས་བདུད་རྩིས་གང་བའི་ཀ་པཱ་ལ་ཐུགས་ཀར་བཟུང་།རལ་པ་དམར་པོའི་ཐོར་ཅོག་ལ་དར་སྔོན་པོས་བཅིངས་པ།རུས་པའི་རྒྱན་གྱིས་བརྒྱན་པ་ཤིན་ཏུ་འཛུམ་ཞིང་བཀྲག་ཆེ་བ་ལ་གྲུབ་ཆེན་བརྒྱད་ཅུས་བསྐོར་ནས་དགྱེས་བཞིན་དུ་བྱོན་ཏེ།བུ་ཤེས་པ་འཕྱོ་མི་དགོས་ང་ལ་ཁྱོད་མིན་པ་བསམ་རྒྱུ་མེད།ཁྱོད་ཀྱང་ང་མིན་པ་སུ་བསམ།ཁྱོད་བཞག་ནས་གང་དུའང་མི་འགྲོ།ང་དྲན་ན་སྔགས་མཚན་ཉིད་ཀྱི་ཡིག་ཆ་འདི་རྣམས་ངའི་ཁ་ཆེམས་ཡིན་པས་འདི་རྣམས་ལ་ལྟོས།སྤྱིར་སེམས་ཅན་བསོད་ནམས་ཤིན་ཏུ་ཆུང་དུ་སོང་།ཉོན་མོངས་པ་རགས་བསྟན་པའི་མཇུག་སྡུད་པའི་མགོ་ཡང་བརྩམས་འདུག།ཁྱོད་རང་ཡང་མཁའ་སྤྱོད་དུ་འོང་བའི་འདུན་པ་ཐོང་གསུངས།དེ་ནས་སྐབས་ཤིག་ཏུ།རྗེ་བླ་མ་འདིས་ད་རང་འགྲོ་བའི་འདུན་པ་བྱས་ན་ལེགས་པ་འདྲ།ངའི་བླ་མ་དེ་ལ་མཆོད་པ་གཅིག་ཕུལ་ནས་གསོལ་བ་བཏབ་ན་འབྱོན་ལ་རེ།དེས་ན་རྗེ་བླ་མ་གང་ན་བཞུགས་ཀྱང་ཞུ་ལ།ཞུ་རྒྱུ་གཞན་ཡང་འགའ་ཞིག་ཡོད་སྙམ་དུ་དགོངས་ནས་གསེར་གྱི་མཎྜལ་དང་བཅས་པའི་མཆོད་པ་ཤིན་ཏུ་བཟང་པོ་བློ་ཡུལ་དུ་མི་ཤོང་བ་ཙམ།མཐའ་ཡས་མུ་མེད་པ་གཅིག་བཤམས་ནས།ཕ་དུས་གསུམ་གྱི་སངས་རྒྱས།འགྲོ་བ་མགོན་མེད་པ་རྣམས་ཀྱི་སྐྱབས་གཅིག་པུ།རྗེ་བཙུན་འཇམ་དབྱངས་འགྲན་གྱི་དོ་མེད།རྡོ་རྗེ་འཆང་ཞེས་སོགས་གསོལ་བ་ཤུགས་དྲག་ལ་ཡུན་རིང་པོ་བཏབ་པས།རྗེ་བླ་མ་སྤྲིན་དཀར་པོ་ཕུང་ཕུང་པ་གཅིག་གི་དབུས་སུ་རབ་ཏུ་བྱུང་བ་སྔར་གྱི་ཆ་ལུགས་སུ་བྱོན་ནས།བུ་ད་ནི་མྱུར་དུ་འོང་བའི་གྲབས་གྱིས།བདག་གིས་བསུ་མཁན་གཏོང་གསུང་བ་ལ།རྗེ་བླ་མ་ད་ལྟ་གང་ན་བཞུགས་པ་ལགས།བདག་ཀྱང་དེར་འོང་བ་ཡིན་ཞུས་པས།སྤྱིར་ངའི་སྤྲུལ་པ་མཁའ་སྤྱོད།དགའ་ལྡན་འཛམ་བུ་གླིང་ལ་སོགས་པ་མང་པོར་ཡོད་པ་ཡིན།ད་ལྟ་རྒྱ་ནག་རི་བོ་རྩེ་ལྔར།དགེ་སློང་རྡོ་རྗེ་འཛིན་པ་སྟོང་བརྒྱད་བརྒྱ་རེ་ཙམ་ལ།སྔ་དྲོ་དབུ་མ་དང་ལམ་རིམ།ཕྱི་དྲོ་གསང་བདེ་འཇིགས་གསུམ་གྱི་བསྐྱེད་རྫོགས་འཆད་ཀྱིན་ཡོད།ཁྱོད་རང་ཡང་འོང་བའི་སྨོན་ལམ་ཤུགས་དྲག་ལ་རྒྱུན་རིང་བ་ཐོབ་རིང་པོར་མི་ཐོགས་པར་འཕྲད་པ་ཡིན་ནོ་གསུངས།འོ་ན་རྗེ་བླ་མ་ལ་གུས་པའི་གདུལ་བྱ་གཞན་གྱིས་ཀྱང་གསོལ་བ་དྲག་ཏུ་བཏབ་ཅིང་།སྨོན་ལམ་ཤུགས་དྲག་བཏབ་ན་ཞིང་དེར་སྐྱེ་ཞིང་གསུང་གི་བདུད་རྩི་མྱོང་ངམ་ཞུས་པས།ཁོ་བོ་དང་རྗེ་བཙུན་འཇམ་དབྱངས་དབྱེར་མེད་དུ་གསོལ་བ་བཏབ་ན།ཞིང་དེར་སྐྱེ་ཞིང་རྗེས་སུ་འཛིན་པ་ལས་འོས་མེད་ཀྱང་།གསོལ་བ་འདེབས་མཁན་མེད་པས་ལན་ནོ།།ཞེས་གསུངས་སོ།།འོ་ན་རྗེ་བླ་མ་དང་རྗེ་བཙུན་འཇམ་དབྱངས་ཀྱིས་རྗེས་སུ་འཛིན་པའི་རྒྱུ་ལ་ཇི་ལྟར་དགོས་པ་ལགས་ཞུས་པས་ཁོ་བོ་དང་རྗེ་བཙུན་འཇམ་དབྱངས་དབྱེར་མེད་ཀྱིས་རྗེས་སུ་འཛིན་པའི་རྒྱུ་ཐུན་མོང་མ་ཡིན་པ་ངེས་འབྱུང་བྱང་ཆུབ་ཀྱི་སེམས་ལྟ་བ་རྣམ་པར་དག་པ་གསུམ་རྒྱུད་ལ་བསྐྱེད་ཅིང་།དེ་ལ་མོས་པ་གཅིག་དགོས་གསུངས།གཞན་ཇི་ལྟར་དགོས་ལགས་ཞུས་པས།ཁོ་བོ་དང་རྗེ་བཙུན་གྱི་སྐུ་གསུང་ཐུགས་ཀྱི་རྟེན་བཞེངས་ཤིང་།དབྱེར་མེད་འབྲལ་མི་རུང་དུ་གསོལ་བ་དྲག་ཏུ་འདེབས་པ་དང།བསྟོད་ཅིང་སྨོན་ལམ་ཁ་ཙམ་ཚིག་ཙམ་མ་ཡིན་པར་འདེབས་པ་དང།ལས་འབྲས་ལ་ཡིད་ཆེས་པའི་དད་པ་སྒོམ་པ་དང་།སྟོབས་བཞིའི་སྒོ་ནས་སྡིག་པ་དང་ལྟུང་བ་བཤགས་བསྡམས་སོགས་བྱས་ན།རྗེས་སུ་འཛིན་ཅིང་དེར་སྐྱེ་བར་ཐེ་ཚོམ་མེད་གསུངས།དེ་ནས་སྨོན་ལམ་འདི་བཏབ་བོ།།རྗེ་བཙུན་བླ་མ་བློ་བཟང་གྲགས་པའི་དཔལ།།མོས་གུས་སྙིང་ནས་ཡིད་ཀྱིས་གསོལ་འདེབས་ན།།ཁྱེད་རང་གང་དུ་བཞུགས་པའི་ཞིང་ཁམས་དེར།།བདག་ཀྱང་མྱུར་དུ་འོང་བར་བྱིན་གྱིས་རློབས།།ཞེས་སྨོན་ལམ་བཏབ་བོ།།འདིར་སྨྲས་པ།བློ་བཟང་མཁྱེན་པའི་ཆུ་མཚོ་ལས་འོངས་པའི།།མཁས་གྲུབ་སྨྲ་བའི་ཉི་མ་དེ་ཉིད་ཀྱིས།།རང་གི་གདུལ་བྱའི་ལོ་ཐོག་སྨིན་མཛད་ནས།།མཐའ་འཁོབ་སྐྱེ་བོ་བློ་ཡི་དབུལ་དང་བྲལ།།དེ་ཚེ་སེམས་དཔའ་ཆེན་པོ་དེ།།སྙིང་རྗེ་རྟ་ལྗང་གྱིས་དྲངས་ཏེ།།གདུལ་བྱའི་ཞིང་གཞན་འཛིན་པ་ལ།།རིངས་པར་ཆས་པ་བཞིན་དུ་འགྱུར།།ཨེ་མ་རྗེ་བཙུན་བླ་མ་ཙོང་ཁ་པ།།དམུ་རྒོད་འགྲོ་བའི་སྤྱོད་ཚུལ་འདི་ལ་གཟིགས།།ཁྱོད་ཀྱི་བསྟན་པ་འདི་ཡང་སྡུད་སྡུད་འདྲ།།བདག་ཀྱང་ཁྱོད་ཀྱི་ཞབས་དྲུང་ནམ་འོང་ན།།ཞེས་གསུང་གདུང་བའི་ཤུགས་ཀྱིས་གསོལ་བ་བཏབ།།དེ་ནས་དེ་ཡི་བླ་མ་ཙོང་ཁ་པ།།འཇིགས་རུང་འཇིགས་བྲལ་དཔའ་བོའི་སྟག་ལ་ཆིབས།།སྐུ་མདོག་དམར་པོ་ཕྱག་གཡས་རལ་གྲི་འཕྱར།།གཡོན་པ་བདུད་རྩིས་གང་བའི་ཐོད་པ་འཛིན།།ཤིན་ཏུ་འཛུམ་ཞིང་གྲུབ་ཆེན་བརྒྱད་ཅུས་བསྐོར།།དེ་ལྟའི་ཚུལ་དུ་བྱོན་ནས་འདི་སྐད་གསུངས།།བུ་བུ་ཁྱོད་ཉིད་མྱ་ངན་བྱ་མི་དགོས།།བླ་མ་དྲན་ན་བླ་མའི་གསུང་ལ་ལྟོས།།སྐྱེ་ཞིང་འཇིག་པ་འདུས་བྱས་ངང་ཚུལ་ཡིན།།དེས་ན་ཁོ་བོའི་བསྟན་པའང་དེ་དང་མཚུངས།།སྐལ་དམན་སེམས་ཅན་རྣམས་ནི་ལོག་ལྟ་ཆེ།།དེ་བས་ཁྱོད་རང་ཞིང་ཁམས་གཙང་མར་ཤོག།ཅེས་གསུངས་རྒྱལ་བའི་སྲས་པོ་དགེ་ལེགས་དཔལ།།དག་པའི་ཞིང་དུ་འབྱོན་པར་མངོན་དུ་ཕྱོགས།།ཞེས་བྱ་བ་ནི་མཁས་གྲུབ་ཆོས་ཀྱི་རྒྱལ་པོའི་རྣམ་པར་ཐར་པ་ལས།རྗེ་ཙོང་ཁ་པ་དགའ་ལྡན་དུ་གཤེགས་ནས་ཀྱང་སྐུའི་སྣང་བ་བསྟན་ཏེ་ཆོས་གསུངས་པའི་ཚུལ་མདོ་ཙམ་བརྗོད་པའོ།།༈ལྔ་པ་དག་པའི་ཞིང་དུ་འབྱོན་པར་ཕྱོགས་པ་ན་ཡ་མཚན་པའི་ལྟས་ཇི་ལྟར་བྱུང་ཚུལ་ནི།དེ་ནས་རྗེ་བླ་མ་འདི་ཉིད་སྐུ་དངོས་ཀྱིས་འདུལ་བའི་གདུལ་བྱ་ཕལ་ཆེ་བའི་དོན་ནི་མཛད་ཟིན་ཅིང་།རང་ཉིད་ཀྱང་རྗེ་བླ་མའི་ཞབས་དྲུང་དུ་འབྱོན་པར་བཞེད་པའི་ཀུན་ནས་བསླངས་ཏེ།སྐུ་མྱ་ངན་ལས་འདའ་བའི་ཚུལ་སྟོན་པར་བཞེད་པའི་ཚེ།ལན་ཅིག་ཡེ་ཤེས་ཀྱི་མགོན་པོ་ཕྱག་དྲུག་པ་བྱོན་ནས།བསྟན་པའི་བདག་པོ་ཁྱོད་མེད་ན་རྗེ་བླ་མའི་བསྟན་པ་རྣམ་དག་འདི་སུས་འཛིན་ན་ཤེས་མ་བཟོད་པ་ཆེན་པོ་མཛད་ཅིང་།ཡང་གཤིན་རྗེ་ཆོས་ཀྱི་རྒྱལ་པོ་འཁོར་བཅས་བྱོན་ནས།བདག་ཅག་རྣམས་ནི་རྗེ་བླ་མའི་བཀའ་སྲུང་དུ་གཤིན་རྗེ་གཤེད་ཀྱིས་དངོས་སུ་བཀའ་བསྒོས་ཤིང་།རྗེ་བླ་མས་བདག་ཅག་འཁོར་བཅས།ཁྱོད་བསུ་བར་བཏང་བ་ཡིན་ཞེས་གསུངས།ཡང་མགོན་པོ་ཞལ་བཞི་པ་བྱོན་ནས།མི་ཁྱོད་མེད་ན་ཀླུ་སྒྲུབ་ནས་བརྒྱུད་པའི་ལྟ་བ་རྣམ་དག་འདི་སུས་འཛིན་ན།ཁ་གཏོང་མཁན་མང་སྟེ།ཞེས་ཞལ་ནམ་མཁའ་ལ་གཟིགས་སོ།།ཡང་ང་ཀླུ་སྒྲུབ་ཀྱི་ཆོས་སྐྱོང་ཡིན།ལྟ་བ་དབུ་མ་འཛིན་པ་ལ་དགའ།ཆོས་གསང་བ་འདུས་པ་ལ་དགའ།རྗེ་དང་ཀླུ་སྒྲུབ་ལ་ཁྱད་མེད།དམ་ཚིག་དང་སྡོམ་པ་མི་བསྲུང་།ལས་འབྲས་ལ་མི་འཛེམ་པའི་ལྟ་བ་ནི་ལྟ་བ་ལོག་པའོ།།ཞེས་གསུངས།དེ་ཡང་ཚེས་ཉི་ཤུའི་ནུབ་མོ་ལྷའི་བུ་མང་པོས་གདུགས་དང་རྒྱལ་མཚན་ལ་སོགས་པ་ཁྱེར་ནས་བསུ་ཤིང་།དེ་ཡང་རྗེ་འདིའི་སློབ་མ་སྐལ་བ་དང་ལྡན་པ་མང་པོ་ལ།མཐོང་སྣང་མི་འདྲ་བ་མང་དུ་བྱུང་འདུག་སྟེ།ཁ་ཅིག་ལ་ནི་གླང་པོ་ཆེ་ལ་ཆིབས་ནས་དགའ་ལྡན་དུ་བྱོན་པའི་གཟིགས་སྣང་དང་།བགའ་རེ་ལ་བྱང་ཤམ་བྷ་ལར་བྱོན་པར་མཐོང་ཞིང་།ཁ་ཅིག་གིས་རི་བོ་རྩེ་ལྔར་བཞུད་པར་མཐོང་བ་སོགས་མཐོང་ཚུལ་ཡང་བསམ་གྱིས་མི་ཁྱབ་པ་བྱུང་འདུག་ཅིང།དེ་དག་གི་ཚེ་མེ་ཏོག་གི་ཆར་ཡང་བསམ་གྱིས་མི་ཁྱབ་པ་འབབས་པ་དང་།འཇའ་འོད་ཀྱིས་ནམ་མཁའ་ཁྱབ་པ་སོགས་ངོ་མཚར་བའི་ལྟས་ཀྱིས་སྐྱེ་བོ་ཐམས་ཅད་དད་པའི་ལམ་ལ་བཀོད་པར་མཛད་དོ།།ཡང་རྗེ་བླ་མ་འདི་ཉིད་འོད་གསལ་ལ་བཞུགས་པའི་ཚེ་ན།ངོ་མཚར་བའི་ལྟས་བསམ་གྱིས་མི་ཁྱབ་པ་བྱུང་ཞེས་གྲགས་མོད་ཀྱི་ཞག་གྲངས་ཇི་ཙམ་བཞུགས་པ་སོགས་ཞིབ་ཏུ་རྩད་བཅད་ནས་སླར་ཡང་འདི་ཉིད་དུ་ཡིག་གེར་བཀོད་པར་འདོད་དོ།།འདིར་སྨྲས་པ།གང་ཞིག་རྒྱལ་བ་ཀུན་གྱི་ཡབ།།རྒྱལ་སྲས་གཞོན་ནུའི་ཚུལ་བཟུང་ནས།།འགྲོ་ལ་ཐར་པའི་ལམ་སྟོན་ཀྱང།།བློ་དམན་རྣམས་ཀྱི་སྤྱོད་ཡུལ་མིན།།དེ་ནས་མཁྱེན་པའི་གཏེར་ཆེན་འཇམ་པའི་དབྱངས།།དབྱངས་སྙན་གསུང་གིས་འགྲོ་ལ་ཐར་པའི་ལམ།།ལམ་གྱི་མཐར་ཐུག་རིམ་གཉིས་ཟབ་མོའི་དོན།།དོན་བཞིན་གཟིགས་ནས་སྟོན་པའི་དགེ་ལེགས་དཔལ།།ཚེ་རབས་དུ་མར་རྗེ་བཙུན་ཙོང་ཁ་པས།།ཐེག་མཆོག་སྟོན་པའི་བཤེས་གཉེན་མཛད་པའི་མཐུས།།ཞིང་འདིར་བློ་བཟང་ཆོས་ཀྱི་རྒྱལ་སྲིད་ལ།།དབང་སྒྱུར་མཁས་གྲུབ་ཆེན་པོའི་ཞབས་ལ་འདུད།།སྔོན་ཚེ་མཁས་པའི་འབྱུང་གནས་འཕགས་ཡུལ་དུ།།རྒྱལ་བའི་སྲས་པོ་དཔལ་ལྡན་ཀླུ་སྒྲུབ་ཀྱིས།།ཐུབ་དབང་བསྟན་པའི་རྒྱལ་མཚན་བཟུང་ངོ་ཞེས།།འཛམ་གླིང་མཁས་པ་ཀུན་ལ་གསལ་བར་གྲགས།།དེ་བཞིན་དུས་ཀྱི་ཐ་མར་གངས་ཅན་འདིར།།ཆོས་མིན་དཔུང་ཚོགས་མ་ལུས་ཕམ་བྱེད་པའི།།བློ་བཟང་གྲགས་པའི་བསྟན་པའི་རུ་མཚོན་ནི།།མཁས་གྲུབ་ཆོས་ཀྱི་རྒྱལ་པོ་དེ་ཡིས་གཟུང།།བོད་ཡུལ་བསྟན་པའི་བདག་པོ་ཙོང་ཁ་པའི།།སྔོན་མེད་ལེགས་བཤད་མདོ་སྔགས་བསྟན་པ་ནི།།མཁས་པའི་བྱ་བ་གསུམ་གྱིས་རྒྱས་མཛད་ནས།།སླར་ཡང་ཞིང་གཞན་འཛིན་པར་ཆས་པ་ན།།ཐུབ་དབང་བསྟན་པ་སྐྱོང་བར་ཞལ་བཞེས་པའི།།བཀའ་སྡོད་ཆོས་སྐྱོང་སྲུང་མའི་ཚོགས་རྣམས་ཀྱང།།མཁས་གྲུབ་བསྟན་པའི་བདག་པོ་འདི་མེད་ན།།ཐུབ་པའི་བསྟན་པའང་མིང་ཙམ་འགྱུར་དགོངས་ནས།།ཕྱག་དྲུག་མགོན་པོ་བྱོན་ནས་འདི་སྐད་གསུངས།།རྒྱལ་བ་གཉིས་པའི་གདུང་འཚོབ་ཁྱོད་མེད་ན།།རྗེ་བཙུན་བླ་མ་མཉམ་མེད་ཙོང་ཁ་པ།།ལུང་རྟོགས་བསྟན་པ་སུ་ཡིས་འཛིན་པ་སྨོས།།གདོང་བཞི་མགོན་པོ་བྱོན་ནས་འདི་སྐད་གསུངས།།ང་ནི་དཔལ་མགོན་ཀླུ་སྒྲུབ་ཆོས་སྐྱོང་ཡིན།།ལྟ་བ་དབུ་མ་འཛིན་ལ་མོས་ན་ཡང།།ཟབ་དོན་དབུ་མའི་བདག་པོ་ཁྱོད་མེད་ན།།དམ་ཚིག་སྡོམ་པ་རྩྭ་ལྟར་འདོར་བྱེད་ཅིང།།ལྟ་བས་ལས་འབྲས་འགོག་པའི་ཆད་ལྟ་མཁན།།མང་པོས་ཕྱོགས་འདི་གང་བར་གྱུར་པ་ན།།ཀླུ་སྒྲུབ་ལུགས་བཟང་སུ་ཡིས་འཛིན་པ་སྨོས།།ཆོས་རྒྱལ་འཁོར་བཅས་བྱོན་ནས་འདི་སྐད་གསུངས།།བདག་ཅག་རྗེ་བཙུན་བླ་མའི་བཀའ་བསྲུངས་ཏེ།།བླ་མའི་བཀའ་བཞིན་ཁྱོད་ལ་བསུ་བར་འོངས།།ད་ནི་ཞིང་ཁམས་གཙང་མར་འབྱོན་ཞེས་བསྐུལ།།དེ་ཚེ་ནམ་མཁའ་གང་བའི་ལྷའི་བུ་ཡིས།།བྱེ་བྲག་མཆོད་པའི་ཡོ་བྱེད་སྣ་ཚོགས་ཁྱེར།།སྙན་པའི་དབྱངས་ཀྱིས་གསོལ་བ་འདེབས་བྱེད་ཅིང།།ཞིང་ཁམས་གཞན་དུ་བསུ་བའི་རྣམ་པ་བྱེད།།གྲངས་མེད་ཞིང་གི་འགྲོ་བ་སྨིན་སླད་དུ།།ཉིད་ཀྱི་སྤྲུལ་པའི་བྱེ་བ་ཐེར་འབུམ་འགྱེད།།དེ་ཕྱིར་དག་པའི་གདུལ་བྱ་མང་པོ་ལའང།།ཞིང་ཁམས་སོ་སོར་བྱོན་པའི་མཐོང་སྣང་བྱུང།།མྱ་ངན་འདའ་བའི་མཛད་པ་བསྟན་པ་ནའང།།མེ་ཏོག་ཆར་དང་འཇའ་ཡི་གུར་ལ་སོགས།།ནམ་མཁའ་ཁྱབ་པའི་ངོ་མཚར་ལྟས་རྣམས་ཀྱིས།།སྐྱེ་བོ་མཐའ་དག་དད་པའི་ལམ་ལ་བཀོད།།ཅེས་བྱ་བ་ནི་མཁས་གྲུབ་ཆོས་ཀྱི་རྒྱལ་པོའི་རྣམ་པར་ཐར་པ་ལས།མྱ་ངན་ལས་འདའ་བའི་ཚུལ་སྟོན་པ་ལ་ཉེ་བ་ན་ཡ་མཚན་པའི་ལྟས་ཇི་ལྟར་བྱུང་ཚུལ་མདོ་ཙམ་བརྗོད་པའོ།།༈སླར་ཡང་ཇི་སྐད་བཤད་པའི་དོན་བསྡུས་ཏེ་བརྗོད་པ།འགྲོ་འདིའི་དགེ་ལེགས་ཕན་བདེའི་ཁུར་ཆེན་པོ།།གང་གི་ལྷག་བསམ་ཕྲག་པར་ངལ་བསོ་བ།།དཔལ་ལྡན་སྙིང་སྟོབས་མཆོག་གྱུར་ཆོས་ཀྱི་རྗེ།།བཟང་པོ་འགྲོ་བའི་གཉེན་གཅིག་དེ་ལ་འདུད།།སྔོན་ཚེ་ཐུབ་དབང་ཆོས་རྗེའི་སྲས་སུ་འཁྲུངས།།བར་དུ་མཁས་གྲུབ་པཎ་ཆེན་ཚུལ་ཡང་བཟུང།།ཞིང་འདིར་སྨྲ་བའི་ཉི་མ་དགེ་ལེགས་དཔལ།།རྩོད་དུས་ཐམས་ཅད་མཁྱེན་པ་དེ་ལ་འདུད།།པཎ་ཆེན་དུ་མའི་གསུང་གིས་རབ་བསྐུལ་ཞིང།།གདུལ་བྱ་བོད་འདིར་ཡོད་པར་རབ་དགོངས་པས།།ཞིང་འདིར་ཁྱོད་ཀྱིས་བསམ་བཞིན་སྐྱེ་བ་བཟུང།།གངས་ཅན་བསྟན་པའི་བདག་པོ་དེ་ལ་འདུད།།གསུང་རབ་ཀུན་ལ་ཐོགས་མེད་མཁྱེན་པའི་གཏེར།།འཆད་རྩོད་རྩོམ་པས་ཐུབ་བསྟན་རྒྱས་པར་མཛད།།དམ་ཅན་རྒྱ་མཚོས་བསྟོད་པའི་ཕྲེང་བས་བསྔགས།།མཁས་གྲུབ་ཆོས་ཀྱི་རྒྱལ་པོའི་ཞབས་ལ་འདུད།།འཇམ་དབྱངས་རྣམ་སྤྲུལ་ཀུན་ཆེན་ཙོང་ཁ་པའི།།དམ་ཆོས་འཛིན་པའི་སྨོན་ལམ་གྲུབ་པ་ཅན།།སྨྲ་བའི་ཁྱུ་མཆོག་བློ་བཟང་སྲས་ཀྱི་མཆོག།ལུང་རྟོགས་བསྟན་པའི་མངའ་བདག་དེ་ལ་འདུད།།ཁྱོད་ཀྱི་ལེགས་བཤད་ཆོས་ཀྱི་རྔ་བོ་ཆེ།།འཇིགས་མེད་ཕྱོགས་བཅུ་ཀུན་ཏུ་རབ་བསྒྲགས་པས།།ཕས་རྒོལ་དགྲ་སྡེ་མ་ལུས་སྐྲག་པར་མཛད།།མཁས་གྲུབ་ཆོས་ཀྱི་རྒྱལ་པོའི་ཞབས་ལ་འདུད།།དེ་ཚེ་དམ་ཅན་རྒྱ་མཚོའི་ཚོགས་རྣམས་ཀྱིས།།ཁྱོད་ནི་སྙིགས་དུས་བསྟན་པའི་བདག་པོ་ཞེས།།བསྟོད་པའི་ཕྲེང་བས་ཡང་དང་ཡང་དུ་བསྔགས།།བསྔགས་པ་དོན་དང་མཐུན་པ་དེ་ལ་འདུད།།གང་གི་ཡིད་ཀྱི་དད་པའི་ཆུ་མཚོ་ཆེར།།བློ་བཟང་རྒྱལ་བའི་སྤྲུལ་སྐུའི་སྣང་བརྙན་ནི།།ཉིད་སྐུའི་མཛད་པ་བསྡུས་ཀྱང་ཡང་ཡང་ཤར།།སྒྲིབ་བྲལ་དག་པའི་ཐུགས་མངའ་དེ་ལ་འདུད།།ཁྱོད་ཀྱི་ཡོན་ཏན་མཁའ་ལྟར་རྒྱ་ཆེ་བ།།ཇི་བཞིན་བདག་གིས་བརྗོད་པར་མ་ནུས་ཀྱང།།རང་གཞན་དད་པ་སྤེལ་བའི་རྟེན་ཙམ་དུ།།ཅུང་ཟད་དམ་པའི་གསུང་ལ་བརྟེན་ནས་བཀོད།།ཅེས་པའི་རྣམ་པར་ཐར་པ་འདི་ནི་ཆོས་རྗེ་ཆོས་ལྡན་རབ་འབྱོར་པས་མཛད་པའི་རྣམ་ཐར་གྱི་ཚིག་རིས་རྣམས་མ་ཉམས་པར་བཅུག་པའི་སྟེང་དུ།ངོ་མཚར་བའི་རྣམ་ཐར་གཞན་ཁ་འགེངས་དགོས་པ་རྣམས།འཇམ་པའི་དབྱངས་ཀུན་དགའ་བདེ་ལེགས་རིན་ཆེན་རྒྱལ་མཚན་དཔལ་བཟང་པོའི་གསུང་ལས་དངོས་སུ་ཐོས་པ་བཞིན་དུ་བཅོས་བསླད་མེད་པར་བཅུག་ནས་སྙན་དངགས་ཀྱིས་རྣམ་པར་བརྒྱན་ཏེ།རྗེ་བླ་མ་དེ་ཉིད་ལ་ཤེས་ནས་དད་པ་ཐོབ་པའི་རིགས་པ་སྨྲ་བ་ཆོས་ཀྱི་རྒྱལ་མཚན་གྱིས་བཀོད